Hazaengedték a Dózsa György úti gázolót
Szokolay Bence2017.08.21. 15:15
Házi őrizetbe került M. Richárd, aki az ügyészség szerint gyorshajtás miatt okozott balesetet a Dózsa György úton, amelyben ketten meghaltak és többen megsérültek. A balesetet követő vizsgálat megállapította, hogy a gyanúsított az esetet megelőzően kokaint fogyasztott. Az ügyészség fellebbezett a döntés ellen.
Legalább négy rendőr hozta a bíróságra a férfit, aki a gyanú szerint nagyon gyorsan ment és okozott halálos balesetet Budapesten, a Dózsa György úton. A balesetben egy ember azonnal, egy pedig a kórházban meghalt, többen megsérültek.
A kezén akkor még bilincs volt, azon pedig vezetőszár.
De az ismerősei is ott voltak a bíróságon. Pontosabban a bíróság előtt várták. Két barátja, illetve a barátnője. A nő maga is szerepelt a hírekben az elmúlt napokban, miután brutálisan megvert egy másik nőt azért, mert állítása szerint az lefeküdt a barátjával, vagyis a mostani ügy gyanúsítottjával, M. Richárddal.
A verést egyébként egy barátnője felvette a telefonjával.
Maga a baleset több mint három hónapja történt. A férfit azonban csak két napja vették a rendőrök őrizetbe. Azt mondták, mostanra gyűlt össze annyi bizonyíték és szakértői jelentés, hogy ezt megtehessék. Igaz, az elmúlt napokban ezt nem is tudták volna megtenni, a Ripost ugyanis úgy tudja, hogy M. Richárd a Seychelle-szigeteken nyaralt a barátnőjével. Azzal a nővel, aki féltékenységből megvert egy másik nőt, és aki ma a bíróság előtt várta.
Hogy ott voltak, arról ők maguk is beszámoltak, és az egyik közösségi oldalra több fotót is feltöltöttek.
Ha ide nem is utazhatnak el, ezután is találkozhatnak majd, hiszen a férfinek nem kell börtönbe mennie. A bíróság ugyanis úgy döntött, nincs szükség a férfi előzetes letartóztatására, amit az ügyészség azután indítványozott, hogy a rendőrség halált okozó baleset miatt eljárást indított.
Így M. Richárd szabadon kisétálhatott a bíróságról.
Hazaengedték M. Richárdot.Forrás: Origo
A bíróság előtt mindössze annyit mondott, hogy: hazaengedtek, innentől szabadlábon védekezhetek".
A két ember halálát okozó balesetről azonban nem akart beszélni.
Pedig a rendőrök szerint a bizonyítékok és a szakértői véleményekből kiderült, hogy M. Richárd okozhatta a balesetet, mert túl gyorsan hajtott. Ráadásul egy másik baleset miatt is folyik már ellene eljárás.
A bíróság megalapozottnak találta a bűnismétlés veszélyét, mivel nemrég hallgatták ki egy korábbi közlekedési bűncselekmény miatt, és ennek az eljárásnak az ideje alatt történt a májusi, Dózsa György úti baleset. A bíróság mégis úgy döntött, hogy elég a házi őrizet - mondta el megkeresésünkre a Fővárosi Főügyészség szóvivője.
Gasz Péter azt is elmondta, hogy
nyomkövető eszköz sem lesz a lábán, az csak akkor szükséges, ha személy elleni erőszakos bűncselekményt követ el a gyanúsított, M. Richárd esetében ez gondatlan bűncselekmény, hiába volt súlyos a következménye
Az ügyészség az ítélet ellen fellebbezett.
M. Richárd - aki információink szerint ismert alakja az éjszakai életnek - többször állt már bíróság előtt, és a sajtóban megjelent információk szerint nem egyszer ült már börtönben. Egyik vádlottja volt a kecskeméti maffiapernek, és annak a Radnai Lászlónak volt az embere, aki később a kilencvenes évek leszámolásos gyilkossági ügyekben zajló perek koronatanúja volt.
Délután jelent meg a Fővárosi Törvényszéknek az üggyel kapcsolatos sajtóközleménye. Ebben azt írják, hogy a rendelkezésre álló adatok alapján M. Richárd megalapozottan gyanúsítható azzal, hogy
érvényes vezetői engedély nélkül vezetett, jóval túllépve a megengedett sebességet.
Ennek betudhatóan ütközött össze a Dózsa György úton, a Tüzér utca irányából érkező, szabályosan közlekedő személyautóval. A két jármű felsodródott egy trolibusz megállójába, ahol három embert ütöttek el. A baleset következében a vétlen autó két utasa meghalt, négy másik személy pedig megsebesült. A törvényszék közölte, hogy a balesetet követő vizsgálat megállapította, hogy
M. Richárd az esetet megelőzően kokaint fogyasztott.
A férfi cselekménye így kimerítheti a halálos közúti baleset gondolatlan okozásának vétségét és kábítószer fogyasztásával elkövetett kábítószer birtoklása vétségét is. A bíróság szerint a gyanúsított életvitelére vonatkozó nyomozati adatok megalapozzák a bűnismétlés veszélyét, ezért szükséges a házi őrizet.
előzetes letartóztatásgázolóházi őrizetbíróság